Publication: Magyar Közlöny
Issue: MK-2007-147 (Year: 2007, Number: 147)
Era: 2004-2010
Section: 
Paragraph Index: 183

4. szakasz: Gépjármű-nyilvántartási adatok 11. Keresési eljárás és az adatok átadása 11.1 A Szerződés 12. Cikkének céljaira a Felek létrehozzák a nemzeti kapcsolattartó pontok hálózatát, hogy automatizált kereséseket hajtsanak végre saját gépjármű-nyilvántartási adatbázisaikban. A C.3. Melléklet rögzíti az adatcsere műszaki feltételeit. 11.2 A Szerződés rendelkezéseinek sérelme nélkül, és figyelembe véve különösen a 38. és a 39. Cikk rendelkezéseit, a Felek – kérelmező és megkeresett Félként eljárva – megszervezik saját nemzeti kapcsolattartó pontjaik működési rendjét, a Szerződés rendelkezéseinek és alapelveinek szellemében. 11.3 A teljes mértékben automatizált kérelmezési eljárást választó Feleknek biztosítaniuk kell, hogy minden kérelem áthaladjon a Szerződés által előírt saját nemzeti kapcsolattartó pontjukon, amelynek egy felelős tisztségviselő felügyelete alatt kell állnia. 12. A gépjármű-nyilvántartási adatok átadására szolgáló kommunikációs hálózat 12.1 A gépjármű-nyilvántartási adatok elektronikus cseréjének eszközéül a Felek a „TESTA II” kommunikációs hálózatot választják, a 12. Cikk szerinti rendszer céljaira kifejlesztett EUCARIS szoftvert, illetve e két rendszer bármilyen módosított változatát. 12.2 Minden, a 12. Cikk szerinti rendszer – köztük az EUCARIS-technológia – kezeléséből és használatából eredő megosztandó költséget évente kell megvitatni és abban megállapodni. 13. A személyes adatok és az adatbiztonság védelmét célzó műszaki és szervezési intézkedések A Szerződés 38. Cikk (2) bekezdésében említett automatizált keresés adatvédelmet, biztonságot, bizalmasságot és sértetlenséget érintő műszaki specifikációját, a hálózati rejtjelezést és engedélyezési eljárásokat, valamint az automatizált keresésekhez való hozzáférési jogosultság ellenőrzési eljárásait a C.2. Melléklet rögzíti. 2007/147/II. szám

Source: https://magyarkozlony.hu/hivatalos-lapok/88f4b71203e560b8dbaa15136351c7dfe188776c/dokumentumok/48b7c45847440d497b8eccef756edae7b80ff74c/letoltes